Rådets resolution

af 1. marts 2002

om beskyttelse af forbrugere, især unge, ved mærkning af visse videospil og computerspil efter aldersgruppe

(2002/C 65/02)

RÅDET FOR DEN EUROPÆISKE UNION

1. NOTERER SIG, at der er et stort og stigende udbud af videospil og computerspil, og at interaktiv fritidssoftware i videospil og computerspil, der sælges eller udlejes i forretninger eller distribueres via internettet, udgør et betydeligt og voksende marked.

2. NOTERER SIG, at disse artikler som følge af deres forskelligartethed og deres varierede indhold tager sigte på forbrugere af forskellig alder.

3. ER bl.a. BEKYMRET OVER, at nogle af disse artiklers indhold kan gøre dem uegnede til brug for mindreårige på grund af den skade, de kan forvolde dem.

4. MINDER OM de aktioner, der er i gang i Fællesskabet i forbindelse med spørgsmål vedrørende beskyttelse af mindreårige mod skadeligt indhold bl.a. i forbindelse med beslutningen om vedtagelse af en flerårig EF-handlingsplan til fremme af en mere sikker anvendelse af internettet ved bekæmpelse af ulovligt og skadeligt indhold på globale net(1) og som opfølgning af Rådets henstilling om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed(2), og bekræfter på ny vigtigheden af disse.

5. UNDERSTREGER, HVOR VIGTIGT det er for forbrugerne at have adgang til klare oplysninger med en vurdering af indholdet og den deraf følgende klassificering efter aldersgruppe vedrørende de artikler, der markedsføres, for at give dem mulighed for at foretage et informeret valg og navnlig for at beskytte unge mod et potentielt skadeligt indhold; bekræfter på ny i denne forbindelse, at mærkning er et vigtigt middel for forbrugeren til at opnå bedre information og gennemsigtighed samt til at sikre, at det indre marked fungerer harmonisk.

6. NOTERER SIG, at mange EU-medlemsstater har aldersklassifikationssystemer, der bygger på forskellige kriterier, og som afspejler den kulturelle mangfoldighed og de forskellige nationale og lokale opfattelser.

7. ERKENDER, at det vil være nyttigt i alle medlemsstater at tilskynde til udvikling af klare og enkle klassifikationssystemer til vurdering af indholdet af disse artikler.

8. ER AF DEN OPFATTELSE, at det nuværende samarbejde både på nationalt plan og på fællesskabsplan mellem virksomheder inden for den interaktive fritidssoftwareindustri om klassificering og mærkning af indhold bidrager til en effektiv beskyttelse af mindreårige og til realisering af industriens fulde potentiale, og understreger i denne forbindelse, hvor vigtigt det er fortsat at inddrage andre berørte parter, navnlig forbrugersammenslutninger og repræsentanter for forældre og unge.

9. ANERKENDER, at selvregulering er en af de hensigtsmæssige måder, hvorpå man gennem alle berørte parters deltagelse, navnlig forbrugernes, kan støtte aldersklassifikationssystemer vedrørende interaktiv fritids-software i videospil og computerspil som en foranstaltning i sig selv eller som supplement til de foranstaltninger, medlemsstaterne gennemfører på dette område.

10. OPFORDRER medlemsstaterne og Kommissionen til, inden for rammerne af deres respektive beføjelser, at intensivere samarbejdet med alle berørte parter, såsom industrien, indholdsproducenterne, forbrugerne og de unge, om udveksling af oplysninger og erfaringer med henblik på at fastlægge god praksis vedrørende klassificering og mærkning af videospil og computerspil efter aldersgruppe under hensyntagen til den kulturelle mangfoldighed og de forskellige nationale og lokale opfattelser.

11. SER MED TILFREDSHED PÅ, at Kommissionen vil gennemføre en undersøgelse af den klassifikationspraksis, der anvendes i Fællesskabet, og noterer sig, at denne undersøgelse også omfatter andre artikler såsom film, DVD og videokassetter, som også kan give anledning til problemer med hensyn til beskyttelse af mindreårige og det indre markeds funktion.

12. OPFORDRER Kommissionen til, på baggrund af resultaterne af ovennævnte samarbejde og resultaterne af ovennævnte undersøgelse, fortsat at overvåge udviklingen inden for fremstilling og anvendelse af forskellige metoder til vurdering af indholdet af videospil og computerspil samt behovet for deres klassificering og mærkning og om nødvendligt at aflægge rapport til Rådet.

(1) Europa-Parlamentet og Rådets beslutning nr. 276/1999/EF af 25. januar 1999 (EFT L 33 af 6.2.1999, s. 1).

(2) Rådets henstilling af 28. september 1998 (EFT L 270 af 7.10.1998, s. 48).